**Υποκριτική η εξαγγελία του Πρωθυπουργού για μονιμοποίηση μόνο των γιατρών στις ΜΕΘ του κορωνοϊού**

Ο Πρωθυπουργός ανακοίνωσε σήμερα το αυτονόητο και ελαχιστότατο μέτρο της μονιμοποίησης των γιατρών που εργάζονται στις ΜΕΘ του κορωνοϊού αυτή την περίοδο. Κίνηση άκρως κυνική και υποκριτική καθώς η Κυβέρνηση του κ. Μητσοτάκη καταθέτει έναν προϋπολογισμό που μειώνει τις δαπάνες για την δημόσια υγεία το 2021.Την ίδια στιγμή καταγγέλλονται στη Θεσσαλονίκη μετακινήσεις νοσοκομειακών γιατρών από το δημόσιο, σε ιδιωτικές κλινικές.

Το ΕΣΥ καταρρέει κάτω από το βάρος της εγκληματικής νεοφιλελεύθερης πολιτικής που έχει στο mission statement της την υποβάθμιση του δημόσιου συστήματος Υγείας. Το ανθρωπιστικό κόστος αυξάνεται δραματικά κάθε μέρα, και το μόνο πράγμα στο οποίο δείχνει πραγματική εγρήγορση η κυβέρνηση, είναι η υπερπαραγωγή εξοργιστικών δηλώσεων από τα στελέχη της.

  Ας σταματήσει ο Πρωθυπουργός να εμπαίζει το υγειονομικό προσωπικό. Πρέπει άμεσα, χθές, να μονιμοποιηθούν όλοι οι γιατροί, νοσηλευτές και λοιπό προσωπικό των νοσοκομείων που καλύπτουν πάγιες και διαρκείς ανάγκες. Πρέπει άμεσα, προχθές, να γίνει οργανική ένταξη όλων των επικουρικών γιατρών στο Εθνικό Σύστημα Υγείας.

Αν πραγματικά κόπτονται ο κ. Μητσοτάκης και ο κ. Κικίλιας για ένα λειτουργικό δημόσιο σύστημα υγείας, τους καλούμε να κάνουν δεκτή την τροπολογία του ΜέΡΑ25 για την άμεση στήριξη του ΕΣΥ. Δεν έχει, δεν έχουμε την πολυτέλεια άλλης χρονοτριβής.